KLASA: 034-05/24-01/115

URBROJ: 711-02-01/01-2024-2

Zagreb, 12. kolovoza 2024.

 **VLADIMIRA KRIŽAJ-GRABANT**

 ravnateljica Zavoda za hitnu medicinu

 Međimurske županije

 **Predmet: mišljenje na zahtjev obveznice Vladimire Križaj-Grabant,**

 - daje se

Povjerenstvo za odlučivanje o sukobu interesa (dalje: Povjerenstvo) dana 3. kolovoza 2024. godine zaprimilo je zahtjev za davanjem mišljenja koji je podnijela obveznica Vladimira Križaj-Grabant, ravnateljica Zavoda za hitnu medicinu Međimurske županije.

 U zahtjevu obveznica navodi da je Upravno vijeće Zavoda za hitnu medicinu Međimurske županije dana 29. srpnja 2024., donijelo Odluku o potrebi prijema u radni odnos jednog informatičkog tehničara na neodređeno vrijeme, KLASA: 023-01/24-01/3, URBROJ: 2109-105-01-24-12, te da je Ministarstvo zdravstva dalo suglasnost na navedenu Odluku dana 31. srpnja 2024., KLASA: 100-01/24-03/61, URBROJ: 543-03-1-1/6-24-14. Obveznica navodi da su time stečeni uvjeti za raspisivanje natječaja za zapošljavanje, slijedom čega traži mišljenje radi daljnjeg postupanja u smislu odredbi Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI).

Naime, obveznica navodi da bi se njezin suprug potencijalno mogao javiti na natječaj za zapošljavanje informatičkog tehničara te da je stoga kao ravnateljica zdravstvene ustanovekojoj je osnivač Međimurska županija i time obveznica iz članka 3. stavka 1. točke 65. ZSSI-a, zatražila mišljenje postoji li sukob interesa ako se navedena osoba, po struci tehničar za računovodstvo, javi na natječaj te eventualno bude primljen u radni odnos.

Ujedno ističe kako upit postavlja „opreza radi“, kako ne bi svog supruga zakinula za ustavno pravo da pod jednakim uvjetima bude primljen u javnu službu te za njegovo pravo na rad i slobodu rada, dok je s druge strane kao obveznica ZSSI-a dužna postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene joj dužnosti te se ne želi na bilo koji način dovesti u sukob između privatnog i javnog interesa.

Povodom navedenog zahtjeva, Povjerenstvo na temelju članka 32. stavka 1. podstavka 3. ZSSI-a na 57. sjednici održanoj 12. kolovoza 2024. godine, obveznici daje mišljenje, kako slijedi.

Člankom 2. stavkom 1. ZSSI-a propisano je da u obnašanju javne dužnosti obveznici ne smiju svoj privatni interes stavljati ispred javnog interesa.

Člankom 9. stavkom 1. ZSSI-a propisano je da ako se pojave okolnosti koje se mogu definirati kao potencijalni sukob interesa, obveznik je dužan deklarirati ga na odgovarajući način i razriješiti tako da zaštiti javni interes. Stavkom 2. istoga članka ZSSI-a propisano je da ako nije drukčije propisano zakonom, obveznik će se izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes: a) s njim povezanih osoba, b) poslodavaca kod kojih je bio u radnom odnosu u posljednje dvije godine prije stupanja na dužnost.

Pojam povezane osobe u smislu ZSSI-a definiran je člankom 5. stavkom 1. točkom 6. toga Zakona na način da su to osobe navedene u točki 3. toga stavka, tj. član obitelji obveznika (bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika) te ostale osobe koje se prema drugim osnovama i okolnostima opravdano mogu smatrati interesno povezanima s obveznikom.

 Osoba koja je povezana s obveznicom kao član obitelji, odnosno njezin bračni drug, ne može biti isključena od sudjelovanja u javnom natječaju samo zbog okolnosti obiteljske povezanosti s njom, već bi trebala imati mogućnost da pod jednakim uvjetima u transparentno provedenom postupku ostvari sva prava kao i drugi građani.

Međutim, situacija u kojoj s obveznicom povezana podnosi prijavu na natječaj koji provodi tijelo javne vlasti u kojem obveznica obnaša dužnost, u konkretnom slučaju Zavod za hitnu medicinu Međimurske županije, predstavlja okolnost koja se može definirati kao potencijalni sukob interesa, obzirom da privatni interes obveznice može utjecati na nepristranost u obavljanju javne dužnosti, u dijelu koji se odnosi na donošenje odluke o izboru i sklapanje ugovora s odabranim kandidatom.

Dakle, sukladno navedenim odredbama ZSSI-a, nema zapreke da se član obitelji, odnosno bračni drug obveznice Vladimire Križaj-Grabant, ravnateljice Zavoda za hitnu medicinu Međimurske županije, zaposli na radnom mjestu informatičkog tehničara u predmetnoj ustanovi ukoliko u postupku provedbe javnog natječaja bude ocijenjen kao najbolji kandidat.

Nadalje, obveznica Vladimira Križaj-Grabant treba uskladiti svoje postupanje s citiranom odredbom članka 9. ZSSI-a kako bi prevenirala situaciju u kojoj njezin privatni interes utječe na nepristranost u obavljanju javne dužnosti, te je dužna svim zaposlenicima ustanove koji će na bilo koji način sudjelovati u provedbi navedenog javnog natječaja kao i članovima Upravnog vijeća ustanove, deklarirati da je njezin suprug podnio prijavu povodom natječaja te je istu okolnost dužna objaviti i na službenoj internetskoj stranici Zavoda za hitnu medicinu Međimurske županije.

Nadalje, obveznica je dužna izuzeti se od svakog, pa i posrednog oblika sudjelovanja u provedbi postupka zapošljavanja za radno mjesto informatičkog tehničara, što uključuje i imenovanje članova povjerenstva za provedbu natječaja, a posebice od donošenja odluke o odabiru kandidata kao i od potpisivanja ugovora o radu s odabranim kandidatom, te je dužna ovlastiti svog zamjenika ili drugog zaposlenika ustanove na donošenje odluke i sklapanje ugovora o radu.

Također, ukoliko njezin bračni drug bude odabran kao najbolji kandidat te sklopi ugovor o radu, ukazuje se obveznici da je dužna izuzeti se i od odlučivanja o radno-pravnom statusu te ostvarivanju svih prava i obveza iz radnog odnosa svojeg bračnog druga tijekom cijelog razdoblja obnašanja dužnosti i za to ovlastiti drugu osobu, jer bi se u suprotnom moglo raditi o povredi članka 9. ZSSI-a ili neke druge odredbe navedenog Zakona.

Slijedom svega navedenog, Povjerenstvo je dalo mišljenje kako je naprijed navedeno.

PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznica Vladimira Križaj-Grabant, elektroničkom dostavom
2. Objava na internetskoj stranici Povjerenstva
3. Pismohrana